Cigániková, Jana, poslankyňa NR SR (2018-09-13):
Ďakujem pekne za slovo. Ak dovolíte, skúsim sa v tých ôsmich minútach, čo nám zostávajú, v rýchlosti vyjadriť alebo povedať pár slov k tomuto zákonu o omamných sestrách. Trošku som ho premenovala, nakoľko sme opäť raz k zákonu o omamných látkach pridali pozmeňovák týkajúci sa zdravotných sestier. Tak keď už tu máme takýto šport, tak aspoň sa trošku zabavme a prispôsobme tie názvy k zákonom, k ich reálnemu obsahu. Takže zákon o omamných sestrách obsahuje teda už spomínaný pozmeňovák, nebudem sa teda vyjadrovať k tomu, o čom mala byť podstata, k omamným látkam a k psychotropným látkam, ale budem sa vyjadrovať k pozmeňováku pána Zelníka, ktorý hovorí o tom, že zdravotní asistenti, ak si pamätáte, nedávno sme ich premenovali na praktické sestry a ja som vtedy upozorňovala, že dôvod, prečo tak robíme je presne dnešný návrh zákona, ktorý opäť raz, alebo pozmeňujúci návrh, ktorý opäť raz v druhom čítaní bez akejkoľvek diskusie vlastne sa predložil v zdravotníckom výbore a nebyť mňa a tohto môjho vystúpenia a zmeny názvu, ktovie, či sa vôbec dozviete, o čom hlasujete, lebo podľa názvu zákona by ste možno netušili, že hlasujete aj o tom, že v ambulanciách vás už od novembra tohto roku budú môcť teda ošetrovať zdravotní asistenti, dnes teda praktické sestry podľa posledných zmien. Opäť k tejto zmene došlo bez, absolútne bez diskusie s kýmkoľvek, koho sa to týka, bez toho, aby sa s tým mohli nejako stotožniť občania. Dôvodom má byť, že je málo sestier v ambulanciách, čo ja považujem za úplnú hlúposť. Nie to, že je málo sestier, ale to, že toto by to malo vyriešiť. Lebo keď raz mám málo asistentov aj málo sestier, tak keď časť asistentov premenujem na sestry, nezískala som žiadne ďalšie, že? Takže asi sme nedostatok nevyriešili, len sme premaľovali jednu farbu na druhú, ale o tom som už hovorila. Ja si myslím, že keď je málo sestier, treba im jednoducho zvýšiť platy a bude ich viacej. Príkladom je aj predkladateľ pán Zelník, ktorý je teda majiteľom polikliniky ŽILPO, ktorá mala tržby za minulý rok 4 271 008 eur, ale zisk ako taký bol 233 244 eur. Čiže si myslím, že keby sme si tento zisk, keby sme tento zisk rozdelili alebo zvýšili platy sestrám, nemuseli sme možno meniť zákon. Chcem zdôrazniť, že nepovažujem v žiadnom prípade za zlé, že pán Zelník vlastní polikliniku alebo že má akýkoľvek zisk. Práve naopak, toto je správne. Je správne, ak sú spokojní pacienti a prídu a radi si nejakú službu využijú, to je v poriadku. Len vravím, že existuje tu konflikt záujmov a že tu päť-šesť ľudí zo zdravotníckeho výboru stále dokola pripája k úplne nesúvisiacim zákonom niečo, čo sa toho vôbec netýka, a nejakým spôsobom organizuje nás všetkých aj celú republiku podľa seba a zásadne bude to platiť hneď o mesiac, o pár dní, o pár týždňov. Začína mi to, to už ste videli, že mi to vadí, ale začína mi to naozaj dosť výrazne vadiť, pretože takto by sa to asi diať nemalo. Čo chcem ešte povedať? Tá hlavná moja výhrada, dokonca by som povedala, že pokiaľ by sme neboli bývali zmenili názov asistenta na sestru, bola by som ochotná s týmto návrhom súhlasiť. Lebo nie je nič zlé na tom, ak by, ak v ambulancii lekár vie zabezpečiť fungovanie aj s asistentom, prípadne s niekým podobným a vie garantovať kvalitu, nevidím na tom nič zlé. To, čo je zlé na tomto návrhu, je to, že pacient nedokáže rozlíšiť, kto sa oňho stará, o jeho rodinu, o jeho dieťa. Nedokáže, pretože sestra ako sestra. Zatiaľ čo zdravotnícky asistent môže chodiť dva roky na večernú školu a tam to končí, zdravotná sestra musí mať vyštudovanú vysokú školu, 4 600 hodín praxe. Je to obrovský rozdiel, ale ten pacient tento rozdiel, samozrejme, pri všetkých tých zmenách, čo sa dejú a ešte keď sa dejú takto na poslednú chvíľu a bez diskusie, nemá šancu rozoznať. Považujem to za absolútny fail a za podvod voči tomu pacientovi. Toto mi na tom vadí a z tohto dôvodu nebudem, samozrejme, hlasovať za tento zákon. Budem proti nemu. Pretože takáto arogancia je už neuveriteľná. My sme tu schválili plány, podľa ktorých budú zdravotnícki asistenti študovať, my tu na počkanie, my sme si to odhlasovali vo výbore zdravotníckom. Vybavené, od septembra sa tak ide vyučovať. Toto, mimochodom, hovorí aj o tom, že keď sa ide niečo od septembra vyučovať, tak prví hotoví asistenti s novými kompetenciami, aby dokázali zvládať nejakú úlohu sestry aspoň čiastočne, tu budú až o niekoľko rokov. To znamená, v novembri, keď začne tento zákon platiť, máme tu asistentov, ktorí študovali na úplne inej úrovni ako kedysi stredoškolské zdravotné sestry. To je neporovnateľné, tá kvalita, a všetci to dobre vedia. Vie to aj predkladateľ. My sme si tu schválili stomiliónové dotácie do zdravotníctva a tým, že sme to prilepili k inému zákonu, alebo platy lekárov na pohotovostiach, v ambulanciách, exekúcie nemocníc sme si schválili ako prílepok k zákonu o radiačnej ochrane. Presne takto na počkanie. No tak dnes tu máme zákon o omamných sestrách. Myslím si, že naozaj toto celé svedčí o tom, že nie je tu systematické riadenie zdravotníctva. Pani ministerka, ja vás považujem naozaj za príjemnú kultivovanú dámu, ktorá nie je nejako konfliktná, a mám pocit, že niektorí naši kolegovia to možno považujú za slabosť. Chcem vás pekne poprosiť opäť, vzoprite sa tomuto spôsobu, skúsme trochu plánovať, skúsme dať ľuďom čas na diskusiu, na to, aby si zvykli na takéto zmeny. Nerobme takéto vážne kroky tak, že to prilepíme hocičo k hocičomu na poslednú chvíľu. Naozaj, hnevá ma to, vadí mi to, nie je to správne a neverím, že vám to pripadá správne. Ďakujem pekne.